b'\n_START_ARTICLE_\nKari Saari\n_START_SECTION_\nEl\xc3\xa4m\xc3\xa4 ja toiminta\n_START_PARAGRAPH_\nSaari valmistui sosionomiksi Tampereen yliopistosta vuonna 1980 ja ty\xc3\xb6skenteli raittiussihteerin\xc3\xa4 \xc3\x84\xc3\xa4nekoskella ja kuluttaja- ja velkaneuvojana \xc3\x84\xc3\xa4nekoskella, Saarij\xc3\xa4rvell\xc3\xa4 ja Viitasaarella. Vapaa-aikanaan h\xc3\xa4n itseopiskeli filosofiaa ja muita aiheita. Saari julkaisi runsaasti artikkeleita Vapaa ajattelija -lehdess\xc3\xa4 vuodesta 1978 l\xc3\xa4htien. Saari oli Vapaa-ajattelijain liiton hallituksessa 1987\xe2\x80\x931997, p\xc3\xa4\xc3\xa4sihteerin\xc3\xa4 1992\xe2\x80\x931993, liiton lehden p\xc3\xa4\xc3\xa4toimittajana 1994\xe2\x80\x931997 ja liiton puheenjohtajana 1993\xe2\x80\x931997. H\xc3\xa4n oli my\xc3\xb6s juhlapuhujana uskonnottomissa hautajaisissa ja muissa tilaisuuksissa ja oli ennen kuolemaansa laatimassa uskonnottomien juhlapuheiden kokoelmaa. Saari oli mukana tekem\xc3\xa4ss\xc3\xa4 aloitetta Vapaa-ajattelijain liiton jakamalle V\xc3\xa4in\xc3\xb6 Voipio -palkinnolle. H\xc3\xa4n ajoi uskonnottomien muistolehdon perustamista sek\xc3\xa4 \xc3\x84\xc3\xa4nekoskella ett\xc3\xa4 Jyv\xc3\xa4skyl\xc3\xa4ss\xc3\xa4.  _NEWLINE_Saari osallistui sek\xc3\xa4 maakunnalliseen ett\xc3\xa4 valtakunnalliseen keskusteluun yleisempin\xc3\xa4 aiheinaan ateismi, uskonto, kirkko ja moraali. Saari oli Skepsis ry:n perustajaj\xc3\xa4sen. H\xc3\xa4n osallistui my\xc3\xb6s humanistien j\xc3\xa4rjest\xc3\xb6toimintaan Jyv\xc3\xa4skyl\xc3\xa4ss\xc3\xa4 sek\xc3\xa4 Prometheus-leiritoimintaan. Saari osallistui Vapaa-ajattelijain liiton julkaisujen toimittamiseen ja muun muassa kirjoitti yhdess\xc3\xa4 Helena Klementjeffin kanssa Vapaa-ajattelijan k\xc3\xa4sikirjan (1993, toinen painos 2000). Saaren artikkeli \xe2\x80\x9dSekulaarihumanismin maailmankuva\xe2\x80\x9d on julkaistu el\xc3\xa4m\xc3\xa4nkatsomustiedon 10-vuotisjuhlakirjassa Arvot, hyveet ja tieto (1995) sek\xc3\xa4 teoksessa Kansanhumanismin ABC (1998). Saari kuoli \xc3\xa4killisesti sairauteen 40-vuotiaana. H\xc3\xa4nen j\xc3\xa4lkeens\xc3\xa4 j\xc3\xa4iv\xc3\xa4t aviopuoliso ja tyt\xc3\xa4r.'